b'\n_START_ARTICLE_\nKansainv\xc3\xa4linen ampumahiihtoliitto\n_START_SECTION_\nHistoria\n_START_PARAGRAPH_\nKansainv\xc3\xa4linen ampumahiihtoliitto perustettiin 2. hein\xc3\xa4kuuta 1993, kun Britannian Kansallinen ampumahiihtoliitto p\xc3\xa4\xc3\xa4tti sulkea ampumahiihdon nykyaikaisen viisiottelun maailmanj\xc3\xa4rjest\xc3\xb6st\xc3\xa4 UIPMPB:st\xc3\xa4 (Union de Pentathlon Moderne et Biathlon), johon se oli kuulunut vuodesta 1953 l\xc3\xa4htien. T\xc3\xa4m\xc3\xa4 pakotti ampumahiihdon organisoitumaan omaksi lajiliitokseen. J\xc3\xa4rjest\xc3\xa4ytymiskongressissaan Lontoossa uusi j\xc3\xa4rjest\xc3\xb6 valitsi johtokunnan ja 57 aiemmin UIMB:hen kuulunutta liittoa yhdistettiin IBUun. Kansainv\xc3\xa4linen olympiakomitea kuitenkin tunnusti IBUn vasta elokuussa 1998._NEWLINE_IBUn t\xc3\xa4rkein toimiva elin on joka toinen vuosi j\xc3\xa4rjestett\xc3\xa4v\xc3\xa4 kongressi. Ensimm\xc3\xa4inen konferenssi j\xc3\xa4rjestettiin vuonna 1994 Salzburgissa.\n_START_SECTION_\nIBU ja Ven\xc3\xa4j\xc3\xa4n dopingskandaali\n_START_PARAGRAPH_\nHuhtikuussa 2018 It\xc3\xa4vallan poliisi teki ratsian kansainv\xc3\xa4lisen ampumahiihtoliiton p\xc3\xa4\xc3\xa4majaan.  Samaan aikaan tehtiin toinen ratsia Norjassa, jonka kohteena oli IBU:n puheenjohtaja Anders Besseberg. Ratsiat johtuivat Ven\xc3\xa4j\xc3\xa4n dopingskandaalista. Ven\xc3\xa4j\xc3\xa4n antidopingtoimiston (RUSADA) entinen johtaja Grigori Rodt\xc5\xa1enkov, joka on ollut avainasemassa dopingskandaalin selvitt\xc3\xa4misess\xc3\xa4, kertoi Bessebergin ja IBU:n p\xc3\xa4\xc3\xa4sihteerin Nicole Reschin ottaneen vastaan suuria (n. 200\xc2\xa0000\xe2\x80\x93400\xc2\xa0000\xc2\xa0$) lahjuksia RUSADAlta vastineeksi siit\xc3\xa4, ett\xc3\xa4 IBU pimitt\xc3\xa4isi ven\xc3\xa4l\xc3\xa4isurheilijoiden veripasseja ja j\xc3\xa4tt\xc3\xa4isi tutkimatta ep\xc3\xa4ilytt\xc3\xa4vi\xc3\xa4 ven\xc3\xa4l\xc3\xa4isi\xc3\xa4._NEWLINE_Lis\xc3\xa4ksi ep\xc3\xa4ill\xc3\xa4\xc3\xa4n Ven\xc3\xa4j\xc3\xa4n ostaneen ampumahiihdon maailmanmestaruuskilpailut 2021 Tjumenille. IBUn puheenjohtaja Besseberg kiist\xc3\xa4\xc3\xa4 kuitenkin v\xc3\xa4itteen huhuna. Vuoden 2021 maailmanmestaruuskilpailut my\xc3\xb6nnettiin alun perin Ven\xc3\xa4j\xc3\xa4lle, mutta ne p\xc3\xa4\xc3\xa4tettiin kev\xc3\xa4\xc3\xa4ll\xc3\xa4 2017 siirt\xc3\xa4\xc3\xa4 muualle._NEWLINE_Sek\xc3\xa4 puheenjohtaja Besseberg ett\xc3\xa4 p\xc3\xa4\xc3\xa4sihteri Resch erosivat teht\xc3\xa4vist\xc3\xa4\xc3\xa4n. Resch tosin oli ilmoittanut jo aiemmin, ett\xc3\xa4 j\xc3\xa4tt\xc3\xa4\xc3\xa4 teht\xc3\xa4v\xc3\xa4ns\xc3\xa4 kev\xc3\xa4\xc3\xa4ll\xc3\xa4 2018._NEWLINE_IBUn v\xc3\xa4linpit\xc3\xa4m\xc3\xa4t\xc3\xb6nt\xc3\xa4 suhtautumista Ven\xc3\xa4j\xc3\xa4n dopingskandaaliin oli ihmetelty jo aiemmin. Kansainv\xc3\xa4linen ampumahiihtoliitto my\xc3\xb6nsi yh\xc3\xa4 vuosittain kilpailuita Ven\xc3\xa4j\xc3\xa4lle, vaikka Kansainv\xc3\xa4linen olympiakomitea (KOK) oli jo aiemmin suositellut kaikkien kansainv\xc3\xa4listen suurkilpailujen siirt\xc3\xa4mist\xc3\xa4 pois Ven\xc3\xa4j\xc3\xa4lt\xc3\xa4. My\xc3\xb6s vuoden 2021 maailmanmestaruuskilpailut my\xc3\xb6nnettiin Ven\xc3\xa4j\xc3\xa4lle suosituksista huolimatta. Ven\xc3\xa4j\xc3\xa4 luopui vuoden 2017 maailmancupin kilpailuista vapaaehtoisesti suuren kansainv\xc3\xa4lisen painostuksen seurauksena, mutta seuraavalla kaudella kilpailut j\xc3\xa4rjestettiin boikoteista huolimatta.  My\xc3\xb6s jotkin suuret ampumahiihtot\xc3\xa4hdet, kuten Martin Fourcade  ja Sebastian Samuelsson ovat arvostelleet IBU:n suhtautumista Ven\xc3\xa4j\xc3\xa4\xc3\xa4n ja dopingiin.'